“หุ้นเอเชีย” สดใส รับ “เฟด” ส่งสัญญาณชะลอขึ้นดบ.
“ตลาดหุ้นเอเชีย” เปิดบวก! ตามทิศทางหุ้นนิวยอร์ก หลังปธ.เฟดส่งสัญญาณไม่เร่งขึ้นดอกเบี้ย
23 มิ.ย. 2564

ผู้สื่อข่าวรายงานว่า ตลาดหุ้นเอเชียเปิดบวกในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืนนี้ หลังจากนายเจอโรม พาวเวล ประธานธนาคารกลางสหรัฐ (เฟด) ให้คำมั่นว่า เฟดจะไม่เร่งปรับขึ้นอัตราดอกเบี้ยเร็วเกินไป โดยถ้อยแถลงดังกล่าวเป็นปัจจัยหนุนหุ้นกลุ่มเทคโนโลยี ซึ่งเป็นหุ้นที่มีความอ่อนไหวต่ออัตราดอกเบี้ย
ดัชนี SSE Composite ตลาดหุ้นจีนเปิดวันนี้ที่ 3,559.40 จุด เพิ่มขึ้น 1.99 จุด หรือ +0.06%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,886.92 จุด เพิ่มขึ้น 2.79 จุด หรือ +0.01% และดัชนี HSI ตลาดหุ้นฮ่องกงเปิดวันนี้ที่ 28,468.24 จุด เพิ่มขึ้น 158.48 จุด หรือ +0.56%
นายพาวเวลแถลงต่อคณะอนุกรรมการว่าด้วยวิกฤตการณ์โควิด-19 ประจำสภาผู้แทนราษฎรสหรัฐในช่วงเช้าตรู่วันนี้ตามเวลาไทยว่า เฟดมีความมุ่งมั่นที่จะสนับสนุนตลาดแรงงานให้ฟื้นตัวเป็นวงกว้างและครอบคลุม และเฟดจะไม่ใช้ความวิตกกังวลเกี่ยวกับภาวะเงินเฟ้อเป็นแรงผลักดันให้ต้องเร่งปรับขึ้นอัตราดอกเบี้ยรวดเร็วเกินไป
“ตัวเลขเงินเฟ้อที่พุ่งขึ้นเมื่อเร็วๆนี้ไม่ได้บ่งชี้ว่าเฟดจำเป็นต้องเร่งปรับขึ้นอัตราดอกเบี้ย เนื่องจากเรามองว่าการดีดตัวของเงินเฟ้อเป็นผลกระทบโดยตรงที่เกิดจากการเปิดเศรษฐกิจของสหรัฐ เราจะไม่ปรับขึ้นอัตราดอกเบี้ยก่อนเวลาอันควรเพียงเพราะความกังวลเรื่องเงินเฟ้อเพียงปัจจัยเดียว แต่เราจะรอให้มีหลักฐานชัดเจนเกี่ยวกับปัญหาที่เกิดจากเงินเฟ้อหรือภาวะไร้สมดุลในด้านอื่นๆ ก่อนที่จะตัดสินใจใดๆเกี่ยวกับทิศทางอัตราดอกเบี้ย” นายพาวเวล กล่าว
นักลงทุนยังซึมซับข้อมูลในรายงานการประชุมนโยบายการเงินของธนาคารกลางญี่ปุ่น (BOJ) เดือนเม.ย. ซึ่งเปิดเผยในวันนี้ โดยระบุว่า สมาชิกคณะกรรมการฯ มีมติเห็นพ้องว่า มาตรการกระตุ้นเศรษฐกิจขนาดใหญ่ที่ประเทศพัฒนาแล้วได้ดำเนินการนั้น สามารถช่วยให้เศรษฐกิจของญี่ปุ่น รวมถึงเศรษฐกิจโลกกลับมาฟื้นตัวเร็วขึ้น
ทั้งนี้ การประเมินแนวโน้มเชิงบวกดังกล่าวของ BOJ ช่วยตอกย้ำความคาดหวังของตลาดว่า ธนาคารกลางญี่ปุ่นจะไม่มีการเปลี่ยนแปลงมาตรการทางการเงินในขณะนี้ โดยหวังว่านโยบายที่ผ่อนคลายเป็นพิเศษและโครงการช่วยเหลือเยียวยาผลกระทบจากการแพร่ระบาดของโควิด-19 จะยังคงช่วยให้เศรษฐกิจฟื้นตัวในระดับปานกลาง